bibelforbud
Bibelforbud, traditionel, men misvisende betegnelse for den katolske kirkes forbud i middelalderen mod at læse ikke-autoriserede oversættelser af Bibelen.
Af frygt for tendentiøse tolkninger af Den Hellige Skrift og i forbindelse med bekæmpelsen af forskellige kætterbevægelser udstedte kirken sådanne forbud, fx på provinskoncilerne i Toulouse 1229 og i Tarragona 1234. Efter Reformationen faldt forbud mod ikke-autoriserede bibeloversættelser ind under det almindelige forbud for katolikker mod at læse religiøst eller moralsk skadelige bøger (se Index librorum prohibitorum, 1559-1966).